**תפוחים מן המדבר** הוא סיפור קצר מאת הסופרת סביון ליברכט, העוסק ביחסי אהבה. הסיפור פורסם לראשונה בשנת 1986 בקובץ סיפורים הנושא אותו שם (הוצאת ספריית פועלים).

תמצית העלילה
------------

הסיפור מתרחש במשך יממה אחת, ועוסק בנסיעתה של ויקטוריה אברבנאל, אישה שומרת מצוות משכונת "שערי חסד" שבירושלים, אל קיבוץ "נווה מדבר" שבנגב כדי להחזיר לדרך הישר את בתה, רבקה, שעזבה את בית הוריה וחיה בקיבוץ עם בן זוגה, ללא נישואין.

כשויקטוריה נוסעת באוטובוס לקיבוץ היא חושבת כיצד תגיב כשתראה את בתה. היא שוקלת האם לצעוק עליה חזק כל כך עד שיבואו השכנים וישמעו, ולמשוך אותה בכוח החוצה מהקיבוץ, או שמא לנסות לדבר על לבה ולהסביר לה את כללי הצניעות. במהלך הנסיעה מתגלה דבקותה באמונה ובחוקיה: היא מקפידה על הופעה דתית שמרנית ולראשה מטפחת המכסה את שיער ראשה. היא נזכרת כיצד רבקה הכירה את דובי, שהיה קצין בצבא שהביאו אותו להסביר בפני בנות על שירות בנות דתיות בצבא. רבקה ודובי שמרו על קשר, "ובגיל שמונה-עשרה קמה ונסעה אליו אל המדבר".

כאשר היא מגיעה לקיבוץ היא מופתעת מאוד לראות את רבקה. רבקה לובשת מכנסים קצרים ושערה קצוץ – מראה חיצוני שאינו מאפיין אישה בעולם הדתי. ניכר על פניה של רבקה שהיא מאושרת והדבר משמח את ויקטוריה. הן נכנסות לחדר של רבקה ובו נמצא דובי. הוא מקבל את ויקטוריה בסבר פנים יפות, מביא לה אוכל בצלחת פלסטיק חדשה (מתוך כבוד לשמירת כשרות), קורא לה "אמא" ונוהג בה באדיבות. האושר של רבקה ויחסו של דובי משפיעים על ויקטוריה והכעס שבלבה דועך.

בלילה ישנה ויקטוריה בחדר שהכינו לה רבקה ודובי וחולמת. בחלום היא רואה גב של אדם הקוטף תפוחים מעץ הדעת ועץ החיים בגן עדן. התפוחים משתנים בידו לאחר קטיפתם לאבני חן יפות ושערו בוער כלהבה. האיש שהופיע בחלומה מייצג הן את אהובה של רבקה, דובי שמגדל תפוחים בקיבוץ בזבל אורגני, והן את אהובה של ויקטוריה מן העבר, משה אלקיים, בנו של הצורף, שעמו החליפה מבטים בבית הכנסת כשהייתה בת 15. כאשר היא מתעוררת מהחלום חל בה תהליך של שינוי פנימי. היא מבינה שהיא חיה את כל חייה ללא אהבה, מאחר שנישאה לתלמיד חכם, שאול אברבנאל, על מנת לרצות את אביה, ולא חוותה מערכת יחסים עם אותו משה אלקיים. היא מבינה שבתה השיגה דבר חשוב מאוד בחייה והוא אהבת אמת, דבר שוויקטוריה לא תדע בחייה. היא מאשרת את הישארותה של רבקה בקיבוץ עם דובי, וחוזרת לירושלים עם שק תפוחים שקיבלה ממנו.

ניתוח הסיפור
------------

הסיפור מציג שינוי פנימי של הדמות הראשית, שבמהלך הביקור בקיבוץ מבינה מהי אהבה אמיתית. כמו כן, הסיפור מותח ביקורת על יחסו של המגזר החרדי לנשים.

### מוטיבים מרכזיים בסיפור

#### מוטיב החלום

החלום משקף את המתרחש בנפשה של הגיבורה, האם ויקטוריה, בהיפוך המציאות.

משה אלקיים האהוב הנסתר מימי נערותה, דמותו בחלום דומה לדובי, בן הזוג של בתה רבקה. בחלום התפוחים הופכים לזהב ולאבנים טובות. בניגוד לבעלה העילוי, שמפיו צריכות לצאת מרגליות (כינוי לתלמיד חכם שמוציא מפיו דברי תורה)

#### מוטיב הלב

הלב הוא מוטיב חוזר המתאר את ויקטוריה, מבטא את תחושותיה ואת המהפך שחל בה.

בתחילת הסיפור "לבה סער בה", במפגש עם דובי היא מדברת עמו "כאילו אין בלבה עליו" אך, "לבה כבר הלך אחריו" ולכן, "הקשיחה לבה לעומתו". היא נאבקת בין השליחות שהוטלה עליה להחזיר את ביתה לירושלים ולאורח החיים הדתי, לבין ההבנה החדשה המתעוררת בה- שהאושר של בתה רבקה חשוב מכל אפילו יותר מקיום אורח החיים הדתי ומרצון בעלה. הדבר בא לידי ביטוי בציטוט הבא:"שמשבחים בקיבוץ את רבקה "לבה תפח בה פתאום "ובסיום "לבה כבר מפויס".

#### מוטיב המהפך

השורש: ה.פ.ך. חוזר בסיפור ומדגיש את המהפך שהתרחש בלבה של ויקטוריה. היא מגיעה לקיבוץ כועסת, אך חוזרת הביתה שונה - משהו התהפך בה.

לבה מפויס ומבין את רצונה של רבקה. ויקטוריה משנה את דעתה כלפי בחירתה של רבקה, באורח-החיים "הנכון" לה, אורח חיים חילוני בקיבוץ.

"הפכה במוחה", "ומה אם תהפוך לה רבקה גבה", "כל הדרך הפכה בדעתה".

מוטיב המהפך מתקשר למוטיב התפוח.

התפוח ביסודו אינו גידול מדברי - הוא זקוק למים, לקור ולהשקעה מיוחדת במשאבים כדי לקבל תוצאות מוצלחות. כך גם ההיפוך ביחסי האם אל בתה. רק במקום המדברי, המרוחק, שבו חיה הבת חיים מופקרים כביכול, נוצר ההיפוך ביחסה של האם אל בתה. כמו כן ויקטוריה מקבלת נקודת ראות אחרת על חייה ועל חיי משפחתה.

#### מוטיב "יחסי אבות ובנים"

מוטיב זה בא לידי ביטוי ביחסי אם ובתה הבאות מאותו עולם ערכים, אך בוחרות לחיות בדרכים שונות. "מרד הנעורים" המתבטא בעזיבתה של הבת רבקה, את ביתה, את משפחתה, את ערכי ומנהגי העולם בו גדלה. האם טורחת לעשות את הדרך הארוכה עד למדבר, כדי לעצור את מרד בתה. בכך ניתן להבין עד כמה השבר נורא בעיניה. היא מגלה כי החיים יכולים להיות קשורים ביחסים המושתתים, על אהבה ואמת.

#### מוטיב התפוחים

המוטיב המרכזי בסיפור, מוטיב סמלי היות שתפוח בתרבותינו מתקשר לפרי עץ הדעת ומסמל פיתויים אסורים ואהבה ארוטית אסורה.

מוטיב התפוח מופיע במספר דרכים לאורך היצירה ותורם לחיזוק האמירה כי אהבה, השקעה ומסירות יש בכוחם לחולל שינויים גם אם הנתונים בשטח לכאורה לא לגמרי מאפשרים זאת. הגשמת הבלתי יאמן במקום הלא צפוי.

במהלך הסיפור ויקטוריה מגלה שדווקא במדבר מגדל דובי תפוחים נהדרים, דווקא במדבר זכתה רבקה לאהבת אמת. אהבה שלא הייתה זוכה בסביבה חרדית.

התפוחים מסמלים את התפתחותה של ויקטוריה. למרות "שעיניה נפתחו" ליחסים אחרים, היא בוחרת לחזור לבעלה.

"תפוח שלבו רע" (רקוב) - ויקטוריה מביאה כצידה לדרך בנסיעתה מירושלים לקיבוץ תפוח שלבו מר. התפוח משקף את הלך הרוח של ויקטוריה, את תחושותיה המרות על בתה הסוררת ובעיקר הוא מסמל את הבית ממנו מגיעה ויקטוריה - בית ללא אהבה.

מטע התפוחים של דובי - התפוחים של דובי מתוארים כתפוחי גן עדן משום שטיפל בהם באהבה. כשם שהתפוחים שלו גדלים יפה ופורחים גם במקום הלא צפוי כמו המדבר, כך גם רבקה נראית כאן במדבר פורחת ומאושרת. אהבה שעושה אותה יפה ליד דובי המעריץ אותה, אוהב ורוצה להתחתן עמה.

בחלומה של ויקטוריה מופיעים שני העצים – עץ החיים ועץ הדעת – סמוכים זה לזה. כלומר, וויקטוריה הבינה שאהבה ארוטית איננה חטא, כפי שחשבה בהתחלה, אלא מהות החיים.

העיבוד למחזה ולסרט
------------------

ליברכט עיבדה את הסיפור למחזה, והוא הוצג בתיאטרון בית ליסין בבימויו של עודד קוטלר מ-19 בספטמבר 2006 בהשתתפות השחקנים עמוס לביא, לאורה ריבלין, רבקה נוימן ועוד. נוימן זכתה בפרס התיאטרון הישראלי לשחקנית השנה בתפקיד משנה על תפקידה בהצגה. תיאטרון בית לסין העלה את ההצגה שוב ב-2022 בכיכובם של תיקי דיין, יונתן צ'רצ'י, לירית בלבן וגל אמיתי. 

ב-2015 עלה לאקרנים הסרט "תפוחים מן המדבר", על פי עיבוד שנעשה בידי ליברכט והבמאים אריק לובצקי ומתי הררי, בהשתתפות השחקנים מורן רוזנבלט, שלומי קוריאט, ריימונד אמסלם, אלישע בנאי ועוד. הסרט היה מועמד להשתתפות בפרס גלובוס הזהב. גרסה מורחבת של הסרט שודרה ב-2016 בערוץ הראשון כמיני-סדרה בת שלושה פרקים.

אפיון ויקטוריה
--------------

* ויקטוריה: בתחילת הסיפור היא מצטיירת כאישה חרדית טיפוסית. חשיבתה סטריאוטיפית: היא חושבת על בתה כסוררת, ומבקשת להחזירה למוטב בכל מחיר. כל התרחישים שהיא מעלה בראשה הם סטריאוטיפיים, והמציאות תמוטט את כולם. פרטים שונים הנמסרים עליה מצביעים על היותה עקרת בית תלותית וצייתנית. כך למשל, נמסר לנו שבמשך 4 שנים היא לא נסעה לשום מקום, היא חוששת לנסוע לבדה באוטובוסים, ופוחדת שלא תדע להסתדר. עיניה לא רגילות לשמש פרט המרמז, שאת רוב חייה היא בילתה סגורה בבית. בשלב מאוחר יותר בסיפור היא אומרת לרבקה בתה שבעלה לא הרשה לה לבקר את בתם, ורבקה עוקצת אותה בשאלה "האם אין לך רצון משלך?". בשלב מאוחר עוד יותר ויקטוריה מעידה על עצמה שאף פעם לא ניהלה שיחת נפש אמיתית עם אף אחד מילדיה. כנראה, משום שהייתה טרודה בטיפול בסיסי בילדים רבים, וילדיה לא החשיבו אותה לסמכות בבית. עם זאת, ויקטוריה איננה אישה אטומה והרגש המרכזי, המאפיין אותה, הוא אהבת בתה. היא באמת אוהבת את רבקה, לכן כשהיא רואה שבתה מאושרת, היא מקבלת אותה ואת חייה החדשים. השינוי בה לא חל בפתאומיות, היא עוברת תהליך קשה של היפתחות הדרגתית. אך למרות, כל ניסיונותיה להתנגד לשינוי, היא לא מ צליחה וגם לא רוצה להתווכח עם המציאות, שעיניה רואות היטב. לאחר שהשינוי מתחולל בה, היא רואה את חייה שלה מפרספקטיבה חדשה לחלוטין. למשל, היא מבינה שפספסה את ההזדמנות לאהוב ולהיות אהובה, משום שלא היה בה אומץ, שיש לבתה. החלום שהיא חולמת בלילה מעיד על שינוי בתפיסת העולם שלה. הוא חושף את הבנתה (בעקבות סיפור בתה) שהאהבה היא מהות החיים והאוצר האמיתי, ושהיא עצמה פספסה את הזדמנות הפז. כשהיא נוסעת לירושלים היא אישה חדשה: היא כבר לא מתכוונת לציית לבעלה, אלא להפך מתכננת להתייצב מולו ולהגן את תפיסת העולם החדשה שלה באומץ. היא לא רוצה לשקר לעצמה ולאחותה, אלא מתכוונת לומר לה את האמת העצובה..

קישורים חיצוניים
----------------

* תפוחים מן המדבר / סביון ליבריכט באתר "סיקינג"
* קטע קול סביון ליברכט, תפוחים מן המדבר, באתר התסכיתים של האוניברסיטה העברית בירושלים
* עיון בסיפור "תפוחים מן המדבר" מאת סביון ליברכט

הערות שוליים
------------

1. ↑  לירון מלכה, תפוחים מן המדבר עבודת גמר, באתר לירון מלכה אוניברסיטה, ‏26.08.2004(הקישור אינו פעיל, 14.3.2021)
2. ↑  עכבר העיר, דת ואהבה, באתר הארץ, 15 באפריל 2007
3. ↑  עכבר העיר, מא-אתיים מציצות, באתר הארץ, 28 באפריל 2007
4. ↑  אורון שמיר, עכבר העיר, "תפוחים מן המדבר": ישראליות ישנה ופשוטה מדי, באתר הארץ, 8 במאי 2015  
 סיפור אהבה בלתי אפשרי בין חרדית לחילוני: צפו בטריילר של "תפוחים מן המדבר", באתר וואלה!‏, 29 במרץ 2015
5. ↑  מור דרעי, עכבר העיר, האם "תפוחים מן המדבר" בדרך לגלובוס הזהב?, באתר הארץ, 7 בדצמבר 2015

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008981075305171
* VIAF: 5048153063197319320006
* WorldCat (עם VIAF): 5048153063197319320006

 |